प्रदेश में 27 दिसंबर से भारतीय संस्कृति की छटा देखने को मिलेगी। पहली बार प्रदेश में हो रहे राष्ट्रीय आदिवासी नृत्य महोत्सव की तैयारियां जोरों शोरों से चल रही है। नृत्य के इस महाकुंभ में अन्य राज्यों से कलाकारों का आना शुरू हो चुका है। वहीं शासन-प्रशासन ने भी अपने अतिथियों की सूची तैयार कर ली है।
राहुल गांधी,प्रियंका गांधी होंगे शामिल
राष्ट्रीय आदिवासी नृत्य समारोह का शुभारंभ पूर्व राष्ट्रीय कांग्रेस अध्यक्ष राहुल गांधी करने वाले है। मुख्यमंत्री भूपेश बघेल इस कार्यक्रम की अध्यक्षता करेंगे। साथ ही समारोह में कांग्रेस महासचिव प्रियंका गांधी भी शामिल होंगी।
कई राजनैतिक दिग्गज होंगे शामिल
छत्तीसगढ़ में पहली बार हो रहे राष्ट्रीय आदिवासी नृत्य समारोह में कई राजनैतिक दिग्गज शामिल होने वाले है। जिनमें अति विशिष्ट अतिथि के रूप में राज्य सभा में नेता प्रतिपक्ष गुलाम नबी आजाद, उपनेता आनंद शर्मा, राज्यसभा सांसद अहमद पटेल और मोतीलाल वोरा, पूर्व सांसद के.सी. वेणुगोपाल, पूर्व लोकसभा अध्यक्ष मीरा कुमार, सांसद पी.एल. पुनिया,बी.के. हरिप्रसाद, रणदीप सिंह सुरजेवाला, चंदन यादव, पूर्व केन्द्रीय मंत्री श्री कांतिलाल भूरिया शामिल होंगे।
देश-विदेश के प्रतिभागी लेंगे हिस्सा
प्रदेश में तीन दिनों तक होने राष्ट्रीय आदिवासी नृत्य महोत्सव में देश विदेश के प्रतिभागी हिस्सा लेने के साथ अपने कला का प्रदर्शन करेंगे।
इसमें 6 देशों के साथ साथ 25 राज्यों से 1350 से अधिक प्रतिभागी शामिल होने वाले है। जो अपनी जनजातीय कला का जौहर दिखाएंगे। राष्ट्रीय आदिवासी नृत्य महोत्सव में 39 जनजातीय प्रतिभागी दल के 4 विभिन्न विधाओं में 43 से अधिक नृत्य शैलियों का प्रदर्शन देखने को मिलेगा।